রবিবার সকালে ঘণ্টা দু’য়েকের অনুশীলনে ম্যাচ প্র্যাক্টিসই করালেন না মোহনবাগান কোচ শঙ্করলাল চক্রবর্তী। টালিগঞ্জ অগ্রগামীর বিরুদ্ধে ম্যাচের আগেরদিন জোর দিলেন সেট-পিস অনুশীলনে।
মোহনবাগান মাঠে সাইড লাইনের ধারে বসে প্র্যাক্টিস দেখছিলেন দুই প্রাক্তন তারকা শিবাজি বন্দ্যোপাধ্যায় ও কম্পটন দত্ত। সেই সময় কর্নার তুলছিলেন সার্থক গলুই। কিন্তু বল ড্যারেল ডাফি-আজহারউদ্দিন মল্লিক’দের কাছে পৌঁছনোর আগেই বিপদমুক্ত করছিলেন গোলকিপার অর্ণব দাসশর্মা। যা দেখে শিবাজি হতাশ হয়ে কম্পটনকে বলেই ফেললেন, ‘‘শনিবার সাদার্নের বিরুদ্ধে মেহতাবের কর্নারগুলো ছিল অসাধারণ। তাই জিতেনের গোল করতে কোনও সমস্যাই হয়নি। কিন্তু আমাদের ফুটবলাররা তো কর্নারটাই ঠিক মতো নিতে পারছে না। সব বল গোলকিপারের হাতে চলে যাচ্ছে। গোল হবে কী করে?’’